
Predlog amandmajev k Predlogu zakona o spremembah in dopolnitvah Zakona o upravljavcih alternativnih investicijskih skladov (ZUAIS-D) – EPA 209-X


K 2. členu

V 2. členu se v 6. členu Zakona o upravljavcih alternativnih investicijskih skladov (Uradni list RS, št. 32/15, 77/18, 161/21, 101/22 – ZOAIS, 77/25 in 10/26 – ZdZEETD; v nadaljnjem besedilu: ZUAIS) besedilo novega drugega odstavka spremeni tako, da se glasi:

»(2) Izraz skupina ima enak pomen, kot je opredeljen v zakonu, ki ureja finančne konglomerate.«.

[bookmark: _GoBack]V 6. členu ZUAIS se v novem osmem odstavku besedilo »Uredbo (EU) 2023/2845 Evropskega parlamenta in Sveta z dne 13. decembra 2023 o spremembi Uredbe (EU) št. 909/2014 glede discipline pri poravnavi, čezmejnega opravljanja storitev, sodelovanja pri nadzoru, opravljanja pomožnih bančnih storitev in zahtev za centralne depotne družbe iz tretjih držav (UL L št. 2023/2845 z dne 27. 12. 2023).« nadomesti z besedilom »Uredbo (EU) 2025/2075 Evropskega parlamenta in Sveta z dne 8. oktobra 2025 o spremembi Uredbe (EU) št. 909/2014 glede krajšega cikla poravnave v Uniji (UL L št. 2025/2075 z dne 14. 10. 2025)«.  

V 6. členu ZUAIS se v novem enajstem odstavku besedilo »Direktivo (EU) 2024/1760 Evropskega parlamenta in Sveta z dne 13. junija 2024 o skrbnem pregledu v podjetjih glede trajnostnosti in spremembi Direktive (EU) 2019/1937 ter Uredbe (EU) 2023/2859 (UL L št. 2024/1760 z dne 5. 7. 2024)« nadomesti z besedilom »Uredbo (EU) 2024/3005 Evropskega parlamenta in Sveta z dne 27. novembra 2024 o preglednosti in celovitosti dejavnosti ocenjevanja okoljskih, socialnih in upravljavskih (ESG) dejavnikov ter spremembi uredb (EU) 2019/2088 in (EU) 2023/2859 (UL L št. 2024/3005 z dne 12. 12. 2024)«. 


Obrazložitev:

Amandma določa, da ima izraz »skupina« enak pomen, kot je opredeljen v zakonu, ki ureja finančne konglomerate.

Predlagana sprememba jasno opredeli pojem »skupina« v ZUAIS. Direktiva (EU) 2024/927 Evropskega parlamenta in Sveta z dne 13. marca 2024 o spremembi direktiv 2011/61/EU in 2009/65/ES v zvezi z ureditvami prenosa, upravljanjem likvidnostnega tveganja, nadzorniškim poročanjem, zagotavljanjem storitev depozitarjev in storitev skrbništva ter dajanjem posojil s strani alternativnih investicijskih skladov (v nadaljnjem besedilu: Direktiva 2024/927/EU) se pri uporabi navedenega pojma sklicuje na opredelitev skupine iz Direktive 2013/34/EU Evropskega parlamenta in Sveta z dne 26. junija 2013 o letnih računovodskih izkazih, konsolidiranih računovodskih izkazih in povezanih poročilih nekaterih vrst podjetij, spremembi Direktive 2006/43/ES Evropskega parlamenta in Sveta ter razveljavitvi direktiv Sveta 78/660/EGS in 83/349/EGS (v nadaljnjem besedilu: Direktiva 2013/34/EU). V slovenskem pravnem redu je Direktiva 2013/34/EU prenesena z Zakonom o trgu finančnih instrumentov (Uradni list RS, št. 77/18, 17/19 – popr., 66/19, 123/21, 45/24 in 77/25), ki določa, da se pojem »skupina« uporablja kot je določeno v Zakonu o finančnih konglomeratih (Uradni list RS, št. 43/06, 87/11, 56/13 in 10/26 – ZdZEETD). 

Amandma hkrati usklajuje navedbi zadnjih sprememb predpisov Evropske unije v novem osmem in enajstem odstavku 6. člena ZUAIS. Pri Uredbi (EU) št. 909/2014 Evropskega parlamenta in Sveta z dne 23. julija 2014 o izboljšanju poravnave vrednostnih papirjev v Evropski uniji in o centralnih depotnih družbah ter spremembi direktiv 98/26/ES in 2014/65/EU ter Uredbe (EU) št. 236/2012 se kot zadnja sprememba navede Uredba (EU) 2025/2075 Evropskega parlamenta in Sveta z dne 8. oktobra 2025 o spremembi Uredbe (EU) št. 909/2014 glede krajšega cikla poravnave v Uniji. Pri Uredbi (EU) 2023/2859 Evropskega parlamenta in Sveta z dne 13. decembra 2023 o vzpostavitvi evropske enotne točke dostopa, ki zagotavlja centraliziran dostop do javno dostopnih informacij, pomembnih za finančne storitve, kapitalske trge in trajnostnost pa se kot zadnja sprememba navede Uredba (EU) 2024/3005 Evropskega parlamenta in Sveta z dne 27. novembra 2024 o preglednosti in celovitosti dejavnosti ocenjevanja okoljskih, socialnih in upravljavskih (ESG) dejavnikov ter spremembi uredb (EU) 2019/2088 in (EU) 2023/2859.

K 6. členu

V 6. členu se v 40. členu ZUAIS v novem tretjem odstavku 2. točka spremeni tako, da se glasi:

»2. interni akt, ki vsebuje postopek izračuna celotne vrednosti upravljanih sredstev in postopek za stalno spremljanje te vrednosti v skladu z 2. in 3. členom Uredbe 231/2013/EU,«. 

V 4. točki se črta besedilo »na zahtevo« in besedilo »strank/vlagateljev« nadomesti z besedilom »strank oziroma vlagateljev«.

V 5. točki se besedilo »direktive o UAIS« nadomesti z besedilom »Direktive 2011/61/EU«. 

V 6. točki se za besedilom »(UL L št. 201 z dne 27. 7. 2012, str. 1)« doda besedilo », zadnjič dopolnjene z Delegirano uredba Komisije (EU) 2026/1000 z dne 5. maja 2026 o dopolnitvi Uredbe (EU) št. 648/2012 Evropskega parlamenta in Sveta z določitvijo metode za določitev pristojbin, ki jih Evropski bančni organ zaračunava za potrjevanje modelov pro forma iz člena 11(3), četrti pododstavek, navedene uredbe, in načinov plačila teh pristojbin (UL L št. 2026/1000 z dne 17. 8. 2026)«. 

V 7. točki se za besedilom »(UL L št. 337 z dne 23. 12. 2015, str. 1)« doda besedilo », zadnjič spremenjene z Uredbo (EU) 2023/2869 Evropskega parlamenta in Sveta z dne 13. decembra 2023 o spremembi nekaterih uredb glede vzpostavitve in delovanja evropske enotne točke dostopa (UL L št. 2023/2869 z dne 20. 12. 2023)«.

V 8. točki se za besedilom »(UL L št. 347 z dne 28. 12. 2017, str. 35)« doda besedilo », zadnjič spremenjene z Uredbo (EU) 2021/557 Evropskega parlamenta in Sveta z dne 31. marca 2021 o spremembi Uredbe (EU) 2017/2402 o določitvi splošnega okvira za listinjenje in o vzpostavitvi posebnega okvira za enostavno, pregledno in standardizirano listinjenje kot pomoč pri okrevanju po krizi zaradi COVID-19 (UL L št. 116 z dne 6. 4. 2021, str. 1-24).

V 40. členu ZUAIS se v dosedanjem petem odstavku, ki postane šesti odstavek, besedilo »1. do 4. točke tretjega odstavka« nadomesti z besedilom »1. do 4. točke drugega odstavka tega člena«.

Obrazložitev: 

Amandma odpravlja nomotehnične in redakcijske pomanjkljivosti besedila.

V 2. točki novega tretjega odstavka 40. člena ZUAIS se pravilno določi sklic na določbe Delegirane uredbe Komisije (EU) št. 231/2013 z dne 19. decembra 2012 o dopolnitvi Direktive 2011/61/EU Evropskega parlamenta in Sveta v zvezi z izjemami, splošnimi pogoji poslovanja, depozitarji, finančnim vzvodom, preglednostjo in nadzorom, ki urejajo izračun celotne vrednosti upravljanih sredstev in njeno stalno spremljanje.

V 4. točki se zaradi jasnosti črta besedilo »na zahtevo«, saj gre za obvezne priloge k zahtevi za vpis v register upravljavcev AIS, izraz »strank/vlagateljev« pa se nadomesti z nomotehnično ustreznejšim izrazom »strank oziroma vlagateljev«.

V 5. točki se neformalni sklic na »direktivo o UAIS« nadomesti z uradno oznako Direktive 2011/61/EU Evropskega parlamenta in Sveta z dne 8. junija 2011 o upraviteljih alternativnih investicijskih skladov in spremembah direktiv 2003/41/ES in 2009/65/ES ter uredb (ES) št. 1060/2009 in (EU) št. 1095/2010 (v nadaljnjem besedilu: Direktiva 2011/61/EU).

V 6., 7. in 8. točki se v skladu z Nomotehničnimi smernicami dopolnijo navedbe uredb Evropske unije z navedbo njihovih zadnjih sprememb.

Sprememba zadnjega odstavka odpravlja neskladje med besedilom člena in njegovo obrazložitvijo ter usklajuje sklic na določbe, glede katerih Agencija za trg vrednostnih papirjev (v nadaljnjem besedilu: Agencija) predpiše podrobnejšo vsebino in obliko predložitve dokumentacije.

K 9. členu

V 9. členu se v 50. členu ZUAIS tretji do šesti odstavek spremenijo tako, da se glasijo: 

»(3) Upravljavec SIS vedno razpolaga z ustreznim kapitalom glede na storitve, ki jih opravlja, in vrednost premoženja v upravljanju ter tveganja, ki jim je izpostavljen pri opravljanju teh storitev.

(4) Kapital upravljavca SIS vedno dosega ali presega znesek, ki je enak višjemu od:
· zneska osnovnega kapitala iz prvega odstavka tega člena in
· višine stalnih splošnih stroškov, določenih v 13. členu Uredbe (EU) 2019/2033 Evropskega parlamenta in Sveta z dne 27. novembra 2019 o bonitetnih zahtevah za investicijska podjetja ter o spremembi uredb (EU) št. 1093/2010, (EU) št. 575/2013, (EU) št. 600/2014 in (EU) št. 806/2014 (UL L št. 314 z dne 5. 12. 2019, str. 1), zadnjič dopolnjene z Delegirano uredbo Komisije (EU) 2024/1771 z dne 13. marca 2024 o dopolnitvi Uredbe (EU) 2019/2033 Evropskega parlamenta in Sveta v zvezi z regulativnimi tehničnimi standardi, ki določajo podrobnosti obsega bonitetne konsolidacije skupine investicijskih podjetij in metode za to konsolidacijo (UL L št. 2024/1771 z dne 25. 6. 2024).

(5) Upravljavec SIS izvaja učinkovite politike in postopke za obvladovanje operativnih tveganj, ki omogočajo ustrezno ugotavljanje, merjenje, upravljanje in spremljanje operativnih tveganj ter njihov vpliv na kapitalsko ustreznost.

(6) Upravljavec SIS ne sme izplačati dobička niti kot vmesne dividende oziroma dividende niti kot izplačila iz udeležbe v dobičku uprave družbe, nadzornega sveta oziroma zaposlenih, če kapital upravljavca SIS ne dosega minimalnega kapitala, določenega v četrtem odstavku tega člena, oziroma bi se zaradi izplačila dobička zmanjšal tako, da minimalnega kapitala ne bi več dosegal.«. 

Obrazložitev:

V tretjem odstavku 50. člena ZUAIS se opravi redakcijska uskladitev besedila z 88. členom ZUAIS. Sprememba ne posega v vsebino določbe, temveč usklajuje uporabljeno terminologijo.

Četrti odstavek 50. člena ZUAIS  se spreminja zaradi jasnejše opredelitve minimalne kapitalske zahteve za upravljavca SIS. Določa se, da mora kapital upravljavca SIS vedno dosegati ali presegati višji znesek izmed zneska osnovnega kapitala iz prvega odstavka 50. člena ZUAIS in višine stalnih splošnih stroškov, določenih v skladu z Uredbo (EU) 2019/2033 Evropskega parlamenta in Sveta z dne 27. novembra 2019 o bonitetnih zahtevah za investicijska podjetja ter o spremembi uredb (EU) št. 1093/2010, (EU) št. 575/2013, (EU) št. 600/2014 in (EU) št. 806/2014. S tem se odpravljajo morebitne nejasnosti glede razmerja med obema kapitalskima zahtevama ter jasno določa minimalni kapital, ki ga mora upravljavec SIS ves čas zagotavljati. V četrtem odstavku se hkrati usklajuje navedba zadnjega popravka uredbe.

V petem odstavku 50. člena ZUAIS se odpravlja redakcijska pomanjkljivost besedila.

Šesti odstavek 50. člena ZUAIS se terminološko usklajuje z ureditvijo iz 91. člena ZUAIS. Prepoved izplačila dobička se veže na izpolnjevanje minimalne kapitalske zahteve iz četrtega odstavka 50. člena ZUAIS. Tako se zagotavlja, da upravljavec SIS ne sme izplačati dobička, če ne izpolnjuje kapitalskih zahtev oziroma bi jih zaradi izplačila prenehal izpolnjevati.


K 12. členu 
 
V 12. členu se v 55. členu ZUAIS  v prvem odstavku v novi 4. točki besedilo »spremenjeno z Uredbo (EU) 2023/2869 Evropskega parlamenta in Sveta z dne 13. decembra 2023 o spremembi nekaterih uredb glede vzpostavitve in delovanja evropske enotne dostopne točke (UL L št. 2023/2869 z dne 20. 12. 2023)« nadomesti z besedilom »dopolnjeno z Izvedbeno uredbo Komisije (EU) 2026/905 z dne 24. aprila 2026 o dopolnitvi Uredbe (EU) 2016/1011 Evropskega parlamenta in Sveta z določitvijo seznama referenčnih promptnih menjalnih tečajev, izvzetih iz njene uporabe (UL L št. 2026/905 z dne 27. 4. 2026)«. 

V 55. členu ZUAIS se nov sedmi odstavek spremeni tako, da se glasi: 

»(7) Upravljavec AIS ne sme opravljati storitev iz 4. točke prvega odstavka tega člena, če se 
referenčne vrednosti uporabljajo za AIS, ki jih upravlja.«.

Obrazložitev:

V novi 4. točki prvega odstavka 55. člena ZUAIS se usklajuje navedba zadnje spremembe oziroma popravka Uredbe (EU) 2016/1011 Evropskega parlamenta in Sveta z dne 8. junija 2016 o indeksih, ki se uporabljajo kot referenčne vrednosti v finančnih instrumentih in finančnih pogodbah ali za merjenje uspešnosti investicijskih skladov, ter spremembi direktiv 2008/48/ES in 2014/17/EU ter Uredbe (EU) št. 596/2014.

V novem sedmem odstavku 55. člena ZUAIS se besedilo redakcijsko usklajuje z ostalimi določbami, tako da je upravljavec AIS naveden v ednini. Sprememba ne posega v vsebino določbe, temveč zagotavlja terminološko in jezikovno skladnost znotraj 55. člena ZUAIS.

K 19. členu

V 19. členu se v novem 62.c členu tretji odstavek spremeni tako, da se glasi: 

»(3) Če upravljavec AIS nima nadzornega sveta, se sklicevanje na nadzorni svet v določbah tega pododdelka šteje za sklicevanje na skupščino upravljavca AIS ali družbenike upravljavca AIS, če upravljavec AIS nima skupščine.«.

V novem 62.e členu se v drugem odstavku 2. točka spremeni tako, da se glasi: 

»2. pravnih poslih, na podlagi katerih je posredno ali neposredno sam ali njegov družinski član, kot je opredeljen v zakonu, ki ureja bančništvo, pridobil delnice oziroma poslovne deleže pravne osebe, na podlagi katerih skupaj s svojimi družinskimi člani, kot so opredeljeni v zakonu, ki ureja bančništvo, v tej pravni osebi doseže ali preseže kvalificirani delež oziroma se njihov delež zmanjša pod mejo kvalificiranega deleža.«.

V novem 62.g členu se v tretjem odstavku besedilo »3. točke prvega odstavka 62.f« nadomesti z besedilom »prvega odstavka 62.d«.

Obrazložitev: 

V novem 62.c členu se spreminja tretji odstavek, tako da se jasno določi organ, pristojen za izvajanje nalog nadzornega sveta pri upravljavcu AIS, ki nima nadzornega sveta. S tem se odpravlja nejasnost glede pristojnega organa za imenovanje novega ali nadomestnega člana uprave v primeru iz šestega odstavka 62.a člena ZUAIS ter hkrati usklajuje terminologija z drugimi določbami ZUAIS, ki urejajo skupščino upravljavca AIS oziroma družbenike upravljavca AIS.

V novem 62.e členu se pojem družinskega člana zaradi večje pravne jasnosti in določnosti navezuje na opredelitev v zakonu, ki ureja bančništvo. S tem se nedvoumno določa krog oseb, katerih pravni posli in okoliščine so pomembni za presojo nasprotja interesov ter za izpolnjevanje poročevalskih obveznosti člana uprave upravljavca AIS.

V novem 62.g členu se odpravlja napačen sklic na določbo zakona. Namesto sklica na 3. točko prvega odstavka 62.f člena, ki glede obveznosti člana uprave napotuje na prvi odstavek 62.d člena, se določi neposreden in pravilen sklic na prvi odstavek 62.d člena ZUAIS. S tem se zagotavlja jasnost in pravilnost medsebojnih sklicev znotraj zakona.

K 21. členu

V 21. členu se v novem 72.b členu v tretjem odstavku za besedilom »(UL L št. 169 z dne 30. 6. 2017, str. 8)« doda besedilo », zadnjič spremenjena z Uredbo (EU) 2024/2987 Evropskega parlamenta in Sveta z dne 27. novembra 2024 o spremembi uredb (EU) št. 648/2012, (EU) št. 575/2013 in (EU) 2017/1131 v zvezi z ukrepi za zmanjšanje prekomerne izpostavljenosti do centralnih nasprotnih strank iz tretjih držav in izboljšanje učinkovitosti klirinških trgov Unije (UL L št. 2024/2987 z dne 4. 12. 2024)«. 

Obrazložitev: 

Amandma usklajuje navedbo pravnega akta Evropske unije z Nomotehničnimi smernicami. V tretjem odstavku novega 72.b člena ZUAIS se zato dopolni navedba Uredbe (EU) 2017/1131 Evropskega parlamenta in Sveta z dne 14. junija 2017 o skladih denarnega trga z navedbo njenega zadnjega popravka oziroma spremembe. Sprememba je nomotehnične narave in ne posega v vsebino predlagane ureditve.

K 22. členu

V 22. členu se v novem 73.b členu v prvem odstavku v 1. točki pred podpičjem doda besedilo »(UL L št. 335 z dne 17. 12. 2009), zadnjič spremenjene z Direktivo (EU) 2025/2 Evropskega parlamenta in Sveta z dne 27. novembra 2024 o spremembi Direktive 2009/138/ES glede sorazmernosti, kakovosti nadzora, poročanja, dolgoročnih jamstvenih ukrepov, makrobonitetnih orodij, tveganj glede trajnostnosti ter nadzora skupin in čezmejnega nadzora ter spremembi direktiv 2002/87/ES in 2013/34/EU (UL L št. 2025/2 z dne 8. 1. 2025)«.




Obrazložitev:

Amandma usklajuje navedbo pravnega akta Evropske unije z Nomotehničnimi smernicami. V 1. točki prvega odstavka novega 73.b člena ZUAIS se zato dopolni navedba Direktive 2009/138/ES Evropskega parlamenta in Sveta z dne 25. novembra 2009 o začetku opravljanja in opravljanju dejavnosti zavarovanja in pozavarovanja. Sprememba je nomotehnične narave in ne posega v vsebino predlagane ureditve.

K 23. členu

Besedilo 23. člena se spremeni tako, da se glasi:

»Besedilo 90. člena se spremeni tako, da se glasi:

»Kapital upravljavca AIS vedno dosega ali presega znesek, ki je enak višjemu od:
1. višine stalnih splošnih stroškov, določenih v 13. členu Uredbe (EU) 2019/2033 Evropskega parlamenta in Sveta z dne 27. novembra 2019 o bonitetnih zahtevah za investicijska podjetja ter o spremembi uredb (EU) št. 1093/2010, (EU) št. 575/2013, (EU) št. 600/2014 in (EU) št. 806/2014 (UL L 314 z dne 5. 12. 2019, str. 1), zadnjič popravljene s Popravkom Uredbe (EU) 2019/2033 Evropskega parlamenta in Sveta z dne 27. novembra 2019 o bonitetnih zahtevah za investicijska podjetja ter o spremembi uredb (EU) št. 1093/2010, (EU) št. 575/2013, (EU) št. 600/2014 in (EU) št. 806/2014 (UL L št. 2025/90998 z dne 5. 12. 2025), povečane za:
a. lastna sredstva v skladu z osmim odstavkom 62. člena tega zakona ali
b. morebitna lastna sredstva v skladu z devetim odstavkom 62. člena tega zakona in
2. zneska osnovnega kapitala, izračunanega v skladu z 62. členom tega zakona.«.«.

Obrazložitev: 

Amandma sledi jasnejši opredelitvi minimalnega kapitala upravljavca AIS ter zagotavlja uskladitev ureditve iz 90. člena ZUAIS z ureditvijo kapitalskih zahtev za upravljavca SIS iz 50. člena ZUAIS.

S predlagano spremembo se jasno določa, da mora kapital upravljavca AIS vedno dosegati ali presegati višji znesek izmed zneska osnovnega kapitala, izračunanega v skladu z 62. členom ZUAIS, in kapitalske zahteve, ki temelji na višini stalnih splošnih stroškov, določenih v Uredbi (EU) 2019/2033 Evropskega parlamenta in Sveta z dne 27. novembra 2019 o bonitetnih zahtevah za investicijska podjetja ter o spremembi uredb (EU) št. 1093/2010, (EU) št. 575/2013, (EU) št. 600/2014 in (EU) št. 806/2014, povečani za zahtevana dodatna lastna sredstva. Predlagana ureditev tako nedvoumno opredeljuje minimalni kapital upravljavca AIS in odpravlja morebitne nejasnosti glede razmerja med posameznimi kapitalskimi zahtevami.

Hkrati se v besedilu člena uskladijo sklici na osmi in deveti odstavek 62. člena ZUAIS ter navedba zadnjega popravka. Sprememba prispeva k večji preglednosti in notranji skladnosti zakonske ureditve ter ne spreminja njenega temeljnega regulatornega cilja

K 24. členu

Besedilo 24. člena se spremeni tako, da se glasi: 

»Besedilo 94. člena se spremeni tako da se glasi: 

»Za poslovne knjige in letno poročilo upravljavca AIS ter revidiranje se uporabljajo splošna pravila, določena v zakonu, ki ureja gospodarske družbe, in v zakonu, ki ureja revidiranje. Letno poročilo upravljavca AIS je revidirano v skladu z določbami zakona, ki ureja gospodarske družbe, ki se uporabljajo za velike in srednje kapitalske družbe, ne glede na velikost upravljavca AIS.«.«.

Obrazložitev:

Amandma jasneje ureja obveznost revidiranja letnega poročila upravljavca AIS. Namesto dopolnitve posameznega dela stavka se besedilo 94. člena ZUAIS oblikuje na novo, tako da nedvoumno določa uporabo splošnih pravil glede poslovnih knjig, letnega poročila in revidiranja ter hkrati določa, da mora biti letno poročilo upravljavca AIS revidirano v skladu z določbami zakona, ki ureja gospodarske družbe, ki veljajo za velike in srednje kapitalske družbe, ne glede na velikost upravljavca AIS. Sprememba prispeva k večji jasnosti in preglednosti določbe ter ne spreminja njenega vsebinskega namena.

K 25. členu

Besedilo 25. člena, ki spreminja 97. člen ZUAIS se spremeni tako, da se glasi: 

»V 97. členu se v prvem odstavku 1. točka spremeni tako, da se glasi:

»1. imenu AIS, sedežu morebitnega centralnega AIS ter imenu in sedežu skladov, v katere nalaga, če je AIS sklad skladov;«.

Za 1. točko se dodata novi 2. in 3. točka, ki se glasita:

»2. naložbeni strategiji, naložbenih ciljih in naložbenih omejitvah AIS ter vrstah naložb, v katere AIS lahko nalaga svoja sredstva, ter tehnikah upravljanja sredstev, ki se lahko uporabijo pri upravljanju AIS in z njimi povezanih tveganjih;

3. okoliščinah, v katerih lahko AIS uporabi finančni vzvod, vrstah in virih dovoljenega finančnega vzvoda ter z njim povezanih tveganjih, omejitvah glede uporabe finančnega vzvoda, zavarovanjih in ponovni uporabi zavarovanj ali sredstev ter najvišji ravni finančnega vzvoda, ki ga upravljavec lahko ustvari v imenu in za račun AIS;«.

Dosedanje 2. do 7. točka postanejo 4. do 9. točka.

Dosedanja 8. točka, ki postane 10. točka, se spremeni tako, da se glasi:

»10. upravljanju likvidnostnega tveganja AIS, vključno s pravicami glede odkupa v normalnih in izjemnih okoliščinah, obstoječih dogovorih z vlagatelji o odkupu ter možnostih in pogojih za uporabo orodij za upravljanje likvidnosti, izbranih v skladu z 72.b členom tega zakona;«.

Dosedanja 9. točka postane 11. točka.
Za 11. točko se doda nova 12. točka, ki se glasi:

»12. seznamu provizij, stroškov in izdatkov, ki jih nosi upravljavec AIS v zvezi s poslovanjem AIS in se neposredno ali posredno dodelijo AIS;«.

Dosedanje 10. do 16. točka postanejo 13. do 19. točka.

V šestem odstavku se na koncu 3. točke pika nadomesti s podpičjem.

Dodajo se nove 4. do 6. točka, ki se glasijo:

»4. sestavo portfelja danih posojil;
5. provizije, stroške in izdatke, ki so jih neposredno ali posredno nosili vlagatelji v določenem letu;
6. vse nadrejene in podrejene družbe ali subjekte za posebne namene, uporabljene v zvezi z naložbami AIS s strani ali v imenu upravljavca AIS v določenem letu.«.«.

Obrazložitev: 

Amandma preoblikuje spremembe prvega odstavka 97. člena ZUAIS tako, da si dodajanje novih točk, spremembe obstoječih točk in njihovo preštevilčenje sledijo po vrstnem redu posameznih točk. S tem se zagotavljata večja preglednost in jasnost predlagane ureditve.

Amandma vsebinsko ne spreminja predlaganih rešitev, temveč na novo ureja njihovo umestitev v prvi odstavek 97. člena ZUAIS zaradi pravilnega zaporedja in ohranitve ustreznega številčenja točk po dodajanju novih 2., 3. in 12. točke ter spremembi dosedanje 8. točke. 

Ohranjajo se predlagane dopolnitve šestega odstavka 97. člena ZUAIS glede dodatnih informacij, ki jih upravljavec AIS redno razkriva vlagateljem.

K 29. členu

V 29. členu se v 123. členu ZUAIS v drugem odstavku 3. točka spremeni tako, da se glasi:

»3. skrbnik ravna strokovno, skrbno in vestno pri izbiri in imenovanju osebe, na katero bo prenesel opravljanje nekaterih nalog, ter izbrano osebo strokovno, skrbno in vestno redno pregleduje in spremlja njeno poslovanje ter ureditev, ki jo ima vzpostavljeno za opravljanje prenesenih nalog, razen kadar je ta oseba centralna depotna družba, ki deluje v vlogi vlagateljske centralne depotne družbe;«. 

Obrazložitev: 

Amandma natančneje prenaša vsebino c točke drugega pododstavka enajstega odstavka 21. člena Direktive 2011/61/EU. Ohranja obveznost skrbnika, da pri izbiri, imenovanju ter spremljanju osebe, na katero prenese opravljanje posameznih nalog, ravna strokovno, skrbno in vestno, hkrati pa določa izjemo za primer, ko je ta oseba centralna depotna družba, ki deluje v vlogi vlagateljske centralne depotne družbe. S spremembo se zagotavlja jasnejša določitev pogojev za prenos skrbniških storitev ter ustreznejši prenos evropske ureditve v nacionalni pravni red.

K 31. členu

V 31. členu se v 126. členu ZUAIS v drugem odstavku v 3 točki podtočka b) spremeni tako, da se glasi: 

»b) opis linij poročanja in odgovornosti teh oseb znotraj in zunaj upravljavca AIS;«. 

V 126. členu ZUAIS se v drugem odstavku v 5. točki v podtočki c) besedilo »Uredbo (EU) 2023/2869 Evropskega parlamenta in Sveta z dne 13. decembra 2023 o spremembi nekaterih uredb glede vzpostavitve in delovanja evropske enotne točke dostopa (UL L št. 2023/2869 z dne 20. 12. 2023)« nadomesti z besedilom »Uredbo (EU) 2024/3005 Evropskega parlamenta in Sveta z dne 27. novembra 2024 o preglednosti in celovitosti dejavnosti ocenjevanja okoljskih, socialnih in upravljavskih (ESG) dejavnikov ter spremembi uredb (EU) 2019/2088 in (EU) 2023/2859 (UL L št. 2024/3005 z dne 12. 12. 2024)«.

V 126. členu ZUAIS se v drugem odstavku v 5. točki podtočka č) spremeni tako, da se glasi:

»č) podrobnim opisom ustreznih kadrovskih in tehničnih virov, ki jih bo upravljavec AIS uporabljal za namen zagotavljanja skladnosti svojega poslovanja iz podtočk b) in c) 5. točke  tega odstavka;«. 

V 126. členu ZUAIS se v drugem odstavku v 7. točki beseda »drugega« nadomesti z besedo »tretjega«. 

Obrazložitev: 

S spremembama v podtočki b) 3. točke in podtočki č) 5. točke drugega odstavka 126. člena ZUAIS se izraz »družba za upravljanje« nadomesti z izrazom »upravljavec AIS«, s čimer se zagotavlja usklajenost terminologije z ureditvijo postopka izdaje dovoljenja za opravljanje storitev upravljanja AIS ter z drugimi določbami 126. člena ZUAIS.

Amandma hkrati usklajuje navedbo zadnje spremembe Uredbe (EU) 2019/2088 Evropskega parlamenta in Sveta z dne 27. novembra 2019 o razkritjih, povezanih s trajnostnostjo, v sektorju finančnih storitev, tako da se kot njen zadnji novelacijski akt navede Uredba (EU) 2024/3005 Evropskega parlamenta in Sveta z dne 27. novembra 2024 o preglednosti in celovitosti dejavnosti ocenjevanja okoljskih, socialnih in upravljavskih (ESG) dejavnikov ter spremembi uredb (EU) 2019/2088 in (EU) 2023/2859.

S spremembo sklica v 7. točki drugega odstavka 126. člena ZUAIS se upošteva sprememba številčenja odstavkov 58. člena ZUAIS, zaradi katere se dosedanji drugi odstavek po uveljavitvi predloga zakona preštevilči v tretji odstavek. S tem se zagotavlja pravilnost notranjega sklicevanja v zakonu.

K 36. členu

V 36. členu se v 145. členu ZUAIS v prvem odstavku 6. točka spremeni tako, da se glasi: 

»6. ima tretja država, v kateri je ustanovljen AIS, sklenjen sporazum z matično državo članico upravljavca AIS, ki v celoti izpolnjuje standarde iz 26. člena Vzorčne konvencije OECD o davku na dohodek in kapital ter skupaj z morebitnimi večstranskimi davčnimi sporazumi zagotavlja učinkovito izmenjavo informacij glede davčnih zadev, pri čemer ta tretja država ni navedena v Prilogi I sklepov Sveta o posodobljenem seznamu EU jurisdikcij, ki niso pripravljene sodelovati v davčne namene;«.

Obrazložitev: 

Amandma natančneje prenaša šestnajsti odstavek 1. člena Direktive 2024/927/EU. Določba se usklajuje z besedilom direktive tako, da mora biti sporazum sklenjen med tretjo državo, v kateri je ustanovljen AIS, in matično državo članico upravljavca AIS ter mora v celoti izpolnjevati standarde iz 26. člena Vzorčne konvencije OECD o davku na dohodek in kapital ter skupaj z morebitnimi večstranskimi davčnimi sporazumi zagotavljati učinkovito izmenjavo informacij glede davčnih zadev.

S spremembo se zagotavlja natančnejši prenos evropske ureditve v nacionalni pravni red.

K 39. členu

V 39. členu se v 164. členu ZUAIS v drugem odstavku besedilo »spremenjene z Delegirano uredbo Komisije (EU) 2017/2417 z dne 17. novembra 2017 o dopolnitvi Uredbe (EU) št. 600/2014 Evropskega parlamenta in Sveta o trgih finančnih instrumentov v zvezi z regulativnimi tehničnimi standardi o obveznosti trgovanja za določene izvedene finančne instrumente (UL L št. 343 z dne 22. 12. 2017, str. 48)« nadomesti z besedilom »dopolnjene z Delegirano uredbo Komisije (EU) 2025/1156 z dne 12. junija 2025 o dopolnitvi Uredbe (EU) št. 600/2014 Evropskega parlamenta in Sveta v zvezi z regulativnimi tehničnimi standardi o obveznosti zagotavljanja podatkov o trgu javnosti na razumni poslovni podlagi (UL L št. 2025/1156 z dne 3. 11. 2025)«. 

Obrazložitev: 

Amandma pravilno navede zadnjo spremembo Uredbe (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov ter spremembi Uredbe (EU) št. 648/2012 (v nadaljnjem besedilu: Uredba 600/2014/EU). 

Ob preveritvi je bilo ugotovljeno, da je Delegirana uredba Komisije (EU) 2025/1156 z dne 12. junija 2025 o dopolnitvi Uredbe (EU) št. 600/2014 Evropskega parlamenta in Sveta v zvezi z regulativnimi tehničnimi standardi o obveznosti zagotavljanja podatkov o trgu javnosti na razumni poslovni podlagi, navedena kot zadnji akt v prikazu sprememb na portalu PISRS. Vendar navedena delegirana uredba ne spreminja Uredbe 600/2014/EU, temveč jo zgolj dopolnjuje z regulativnimi tehničnimi standardi. Gre torej za izvedbeni predpis druge ravni. 

Amandma zato kot zadnjo spremembo navaja Uredbo (EU) 2024/2809 Evropskega parlamenta in Sveta z dne 23. oktobra 2024 o spremembi uredb (EU) 2017/1129, (EU) št. 596/2014 in (EU) št. 600/2014 za povečanje privlačnosti javnih kapitalskih trgov v Uniji za podjetja in za olajšanje dostopa do kapitala za mala in srednja podjetja, saj gre za zadnji zakonodajni akt (t. i. Level 1), ki spreminja navedeno uredbo.

K 40. členu

Besedilo 40. člena se spremeni tako, da se glasi: 

»V 168. členu se črta drugi odstavek. 

V dosedanjem tretjem odstavku, ki postane drugi odstavek, se besedilo »4. točka« nadomesti z besedilom »5. točka«. 

Dosedanji četrti do šesti odstavek postanejo tretji do peti odstavek.«. 

Obrazložitev: 

Ker se s 31. členom predloga zakona spreminja drugi odstavek 126. člena ZUAIS in dosedanja 4. točka postane 5. točko, je treba ustrezno prilagoditi tudi sklic v tretjem odstavku 168. člena ZUAIS, ki po črtanju drugega odstavka postane nov drugi odstavek. Zato se sklic na »4. točko« nadomesti s sklicem na »5. točko«.

Preostali del amandmaja je redakcijske narave in odraža preštevilčenje odstavkov zaradi črtanja dosedanjega drugega odstavka 168. člena ZUAIS.

S predlagano spremembo se zagotavljata notranja usklajenost zakonskega besedila in pravilnost sklicev znotraj zakona.

K 44. členu

V 44. členu se v 232. členu ZUAIS v četrtem odstavku 3. točka spremeni tako, da se glasi: 

»3. tretja država, v kateri je ustanovljen AIS, ima z matično državo članico upravljavca AIS in z vsako drugo državo članico, v kateri upravljavec AIS namerava tržiti enote ali deleže AIS tretje države, sklenjen sporazum, ki v celoti izpolnjuje standarde iz 26. člena Vzorčne konvencije OECD o davku na dohodek in kapital ter skupaj z morebitnimi večstranskimi davčnimi sporazumi zagotavlja učinkovito izmenjavo informacij glede davčnih zadev, pri čemer ta tretja država ni navedena v Prilogi I sklepov Sveta o posodobljenem seznamu EU jurisdikcij, ki niso pripravljene sodelovati v davčne namene;«.

Obrazložitev: 

Amandma zagotavlja natančnejši prenos sedemnajstega odstavka 1. člena Direktive 2024/927/EU.

Določba se usklajuje z besedilom direktive tako, da mora imeti tretja država, v kateri je ustanovljen AIS, z matično državo članico upravljavca AIS in z vsako drugo državo članico, v kateri se nameravajo tržiti enote ali deleži AIS tretje države, sklenjen sporazum, ki v celoti izpolnjuje standarde iz 26. člena Vzorčne konvencije OECD o davku na dohodek in kapital ter skupaj z morebitnimi večstranskimi davčnimi sporazumi zagotavlja učinkovito izmenjavo informacij glede davčnih zadev.

S spremembo se zagotavlja natančnejši in vsebinsko skladen prenos evropske ureditve v nacionalni pravni red.

K 46. členu

V 46. členu se v 258. členu ZUAIS v četrtem odstavku 5. točka spremeni tako, da se glasi:

»5. seznam držav članic, v katerih upravljavec AIS ali distributer, ki deluje v njegovem imenu, dejansko trži enote ali deleže AIS;«.

Obrazložitev:

Amandma zagotavlja natančnejši prenos b točke dvanajstega odstavka 1. člena Direktive 2024/927/EU, ki v drugi odstavek 24. člena Direktive 2011/61/EU dodaja novo točko (f).

S spremembo se določa, da upravljavec AIS Agenciji poroča seznam držav članic, v katerih upravljavec AIS ali distributer, ki deluje v njegovem imenu, dejansko trži enote ali deleže AIS. 

K 55. členu

V 55. členu se v 308. členu ZUAIS v prvem odstavku 7. točka spremeni tako, da se glasi:

»7. v zvezi z vsakim AIS oziroma AIS države članice, ki ga upravlja, ali z vsakim AIS, AIS države članice oziroma AIS tretje države, ki ga trži v državah članicah, ne razpolaga z letnim poročilom, pripravljenim v skladu s prvim, drugim in sedmim odstavkom 95. člena tega zakona, ne zagotovi, da je letno poročilo v skladu s tretjim odstavkom 95. člena tega zakona na razpolago Agenciji, pristojnim organom AIS države članice in vlagateljem, ali ne zagotovi revidiranja letnega poročila AIS, AIS države članice oziroma AIS tretje države v skladu s 96. členom tega zakona;«.

Obrazložitev:

Amandma prekrškovno določbo oblikuje tako, da je prekršek opredeljen kot ravnanje oziroma opustitev ravnanja upravljavca AIS. Besedilo se usklajuje z obveznostmi upravljavca AIS iz 95. člena ZUAIS, ki določajo, da mora upravljavec AIS razpolagati z letnim poročilom, pripravljenim v skladu z zakonom, zagotoviti, da je letno poročilo v zakonsko določenem roku na razpolago Agenciji, pristojnim organom AIS države članice in vlagateljem, ter zagotoviti revidiranje letnega poročila v skladu z 96. členom ZUAIS.

S spremembo se zagotavljata večja jasnost in določnost prekrškovne določbe ter njena usklajenost s temeljnimi načeli prekrškovnega prava.

K 58. členu

V 58. členu se v prvem odstavku besedilo »73.a do 73.e člena« nadomesti z besedilom »73.b in 73.e člena«  in besedilo »73.a do 73.e členom« nadomesti z besedilom »73.b in 73.e členom«. 

V tretjem odstavku se besedilo »73.a do 73.e člena« nadomesti z besedilom »73.b in 73.e člena«. 

V četrtem odstavku se besedilo »73.a do 73.e člena« nadomesti z besedilom »73.b in 73.e člena«.

V petem odstavku se besedilo »73.a do 73.e člena« nadomesti z besedilom »73.b in 73.e člena«.

V šestem odstavku se besedilo »in 73.d« nadomesti z besedilom », 73.d in 73.f«. 

Obrazložitev: 

Amandma zagotavlja natančnejši prenos šestega odstavka 61. člena Direktive 2011/61/EU, kakor je bil dodan s štiriindvajsetim odstavkom 1. člena Direktive 2024/927/EU. 

Zaradi jasnejše povezave med prehodno ureditvijo iz direktive in njenim prenosom v nacionalni pravni red se v prvem, tretjem, četrtem in petem odstavku 58. člena sklicevanje na 73.a do 73.e člen nadomesti s sklicevanjem na 73.b in 73.e člen ZUAIS. V šestem odstavku se sklici dopolnijo še z 73.f členom. S tem se zagotavlja natančnejša opredelitev določb, za katere velja prehodni režim.

K 60. členu

60. člen se spremeni tako, da se glasi: 

»60. člen
(osnovni kapital upravljavca SIS)


Za upravljavce SIS, ki so pridobili status upravljavca SIS pred 16. aprilom 2026, se določbe spremenjenega 50. člena in spremenjenega 280. člena zakona začnejo uporabljati 16. aprila 2029. Do takrat se za te upravljavce uporabljajo določbe 50. člena ter 280. člena Zakona o upravljavcih alternativnih investicijskih skladov (Uradni list RS, št. 32/15, 77/18, 161/21, 101/22 – ZOAIS, 77/25 in 10/26 – ZdZEETD).«. 

Obrazložitev: 

Amandma združuje prehodni ureditvi glede uporabe spremenjenega 50. člena in spremenjenega 280. člena ZUAIS v enotno določbo ter rok za uskladitev upravljavcev SIS usklajuje z datumom 16. april 2029, ki ga za primerljive prehodne ureditve določa Direktiva 2024/927/EU.

Za upravljavce SIS, ki so pridobili status upravljavca SIS pred 16. aprilom 2026, se zato do 16. aprila 2029 še naprej uporabljajo določbe 50. člena in 280. člena ZUAIS, veljavnega pred uveljavitvijo tega zakona. S tem se zagotavlja ustrezno prehodno obdobje za prilagoditev na nove zahteve glede kapitala upravljavcev SIS ter hkrati ohranja obstoječa ureditev odvzema statusa upravljavca SIS zaradi neizpolnjevanja kapitalskih zahtev do izteka prehodnega obdobja. Po izteku prehodnega obdobja se za navedene upravljavce začnejo uporabljati spremenjene določbe 50. in 280. člena ZUAIS.

K 63. členu

V 63. členu se prvi do tretji odstavek spremenijo tako, da se glasijo: 

»(1) Pri spremembah pravil upravljanja oziroma akta o ustanovitvi AIS, ki so potrebne izključno zaradi uskladitve z 72.b členom tega zakona, se določbe 132. člena ZUAIS in 81. člena Zakona o oblikah alternativnih investicijskih skladov (Uradni list RS, št. 101/22) ne uporabljajo.

(2) Upravljavec AIS spremembe iz prejšnjega odstavka sprejme in uveljavi najpozneje v osmih dneh od uveljavitve tega zakona, razen če je za spremembo akta o ustanovitvi potrebno sprejetje odločitve pristojnega organa družbe v skladu z zakonom, ki ureja gospodarske družbe. V tem primeru se spremembe sprejmejo in uveljavijo najpozneje v dveh mesecih od uveljavitve tega zakona.

(3) Upravljavec AIS, ki upravlja AIS, ki je do dneva uveljavitve tega zakona ustanovljen oziroma 
oblikovan za določen čas in je že pridobil zavezujoče zaveze vlagateljev, lahko do izteka trajanja AIS poleg orodij za upravljanje likvidnosti iz novega 72.b člena zakona za potrebe upravljanja likvidnosti uporablja tudi v času ustanovitve AIS pogodbeno dogovorjene tehnike iz akta o ustanovitvi AIS, namenjene upravljanju likvidnosti, in sicer tudi, če take tehnike niso v skladu z določbami novega 72.b člena zakona.«. 


Obrazložitev: 

Amandma uredi razmerja med posameznimi odstavki prehodne določbe ter izvedljivosti predvidenega roka za uskladitev pravil upravljanja oziroma aktov o ustanovitvi AIS.

S spremembo prvega odstavka se določa, da se pri spremembah pravil upravljanja oziroma aktov o ustanovitvi AIS, ki so potrebne izključno zaradi uskladitve z novim 72.b členom zakona, ne uporabljajo postopki predhodnega obveščanja Agencije in čakalni roki iz 132. člena ZUAIS ter 81. člena Zakona o oblikah alternativnih investicijskih skladov. Namen določbe je omogočiti pravočasno uskladitev dokumentacije AIS z novimi zahtevami glede orodij za upravljanje likvidnosti.

Drugi odstavek hkrati ohranja zahtevo po hitri uskladitvi pravil upravljanja oziroma aktov o ustanovitvi AIS, vendar za primere, ko je za spremembo akta o ustanovitvi potrebno sprejetje odločitve pristojnega organa družbe v skladu z zakonom, ki ureja gospodarske družbe, določa daljši rok za sprejem in uveljavitev sprememb. S tem se upoštevajo postopkovne zahteve korporacijskega prava ter zagotavlja izvedljivost prehodne ureditve.

Sprememba tretjega odstavka je redakcijske narave in je posledica preoblikovanja ter preštevilčenja odstavkov v členu. Vsebina določbe ostaja nespremenjena.

K 65. členu

V 65. členu se drugi odstavek spremeni tako, da se glasi:

»(2) Spremenjeni 258. člen zakona se začne uporabljati 16. aprila 2027. Do takrat se uporablja 258. člen Zakona o upravljavcih alternativnih investicijskih skladov (Uradni list RS, št. 32/15, 77/18, 161/21, 101/22 – ZOAIS, 77/25 in 10/26 – ZdZEETD).«.


Obrazložitev: 

Amandma izrecno ureja uporabo določb o rednem poročanju Agenciji v prehodnem obdobju do začetka uporabe spremenjenega 258. člena ZUAIS. Ker se spremenjeni 258. člen začne uporabljati 16. aprila 2027, se določa, da se do tega datuma uporablja 258. člen ZUAIS, veljaven pred uveljavitvijo tega zakona. S tem se zagotavljata jasnost prehodne ureditve in neprekinjeno izvajanje obveznosti poročanja upravljavcev AIS Agenciji.

